**Vjosa Osmani-Sadriu** (s. 17. toukokuuta 1982 Mitrovica, Jugoslavia) on kosovolainen poliitikko ja huhtikuusta 2021 Kosovon presidentti. Koulutukseltaan Osmani on juristi.

Tausta ja yksityiselämä
-----------------------

Vjosa Osmani syntyi ja kasvoi Mitrovicassa. Hän opiskeli Pristinan yliopiston oikeustieteellisessä tiedekunnassa, ja sekä maisterin että tohtorin opintonsa hän suoritti Pittsburghin yliopistossa Yhdysvalloissa. Osmani toimi vuosina 2006–2010 presidentti Fatmir Sejdiun kansliapäällikkönä sekä lakiasioiden ja ulkomaan asioiden vanhempana neuvonantajana. Hän oli presidentin edustajana myös Kosovon perustuslakia muotoilleessa komissiossa. Osmani on vuodesta 2006 opettanut Pristinan yliopiston oikeustieteellisessä tiedekunnassa, ja hän on myös toiminut Pittsburghin yliopiston vierailevana professorina.

Osmani on naimisissa Prindon Sadriun kanssa ja parilla on kaksi tytärtä, jotka ovat kaksosia.

Äidinkielensä albanian lisäksi Osmani puhuu englantia, turkkia, espanjaa ja serbokroaattia.

Poliittinen ura
---------------

Osmani valittiin Kosovon parlamenttiin ensimmäisen kerran vuodeksi 2011. Tuolloin hän edusti Kosovon demokraattista liittoa. Osmani oli puolueen pääministeriehdokas vuoden 2019 parlamenttivaaleissa. Osmani jätti kuitenkin puolueen, kun se muodosti koalition entisten albanialaississien Kosovon demokraattisen puolueen kanssa. Osmani valittiin helmikuussa 2020 parlamentin puhemieheksi. Osmanista tuli väliaikainen presidentti marraskuussa 2020, kun Hashim Thaçi joutui eroamaan, kun häntä vastaan oli nostettu sotarikossyytteitä Kansainvälisessä rikostuomioistuimessa.

Vuoden 2021 parlamenttivaaleissa Osmani edusti omaa Guxo-puoluettansa. Hän sai vaaleissa yli 300 000 ääntä. Kosovon parlamentti valitsi Osmanin presidentiksi huhtikuussa 2021. Osmania tuki Albin Kurtin johtama vasemmistoliike Vetëvendosje, joka oli saanut vaaleissa yli puolet äänistä.

Osmani on toinen nainen, joka on toiminut Kosovon presidenttinä.

### Poliittisia näkemyksiä

Osmani on katsonut sukupuolensa olevan ennemminkin etu kuin taakka Kosovon melko patriarkaalisessa järjestelmässä, jota Osmani on myös halunnut muuttaa olemalla mukana politiikassa.

Osmanin johdolla Kosovo on ilmoittanut pyrkivänsä avaamaan dialogin Serbian kanssa kymmenen vuoden tauon jälkeen. Maaliskuussa 2021 hän sanoi, että tarkoitus saada Serbian tunnustus Kosovon nykyisille rajoille.. Yhtenä ehtona on kuitenkin se, että Serbian tulee pyytää anteeksi sotarikoksiaan Kosovoa vastaan vuosina 1998 ja 1999 sekä asettaa niistä vastuussa olevat tahot syytteeseen.

Lähteet
-------

1. 1 2 3 4  Dr Vjosa Osmani-Sadriu Office of the President of Kosovo.  Arkistoitu 23.5.2021. Viitattu 5.4.2021. (englanniksi)
2. 1 2  Kosovon parlamentti valitsi Vjosa Osmanin maan presidentiksi  4.4.2021. Helsingin Sanomat. Viitattu 4.4.2021.
3. ↑  The biography of the President Vjosa Osmani  4.4.2021. A.P.L. KosovaPress. Viitattu 5.4.2021. (englanniksi)
4. 1 2  Vjosa Osmani is elected President of Kosovo *www.classlifestyle.com*. Viitattu 15.4.2021. (albaniaksi)
5. 1 2  Ismet Hajdari: Vjosa Osmani, Kosovan Law Professor On Anti-graft Crusade *Barron's*.  4.4.2021. Dow Jones & Company, Inc. Viitattu 5.4.2021. (englanniksi)
6. 1 2  Kosovon parlamentti valitsi 38-vuotiaan Vjosa Osmanin maan presidentiksi *Yle.fi, uutiset*.  4.4.2021. Viitattu 5.4.2021.
7. ↑  Vjosa Osmani, the woman taking on Kosovo's 'nasty' politics to be PM *France 24*.  2.10.2019. Viitattu 15.4.2021. (englanniksi)
8. ↑  Kosovo Seeks ‘Reset’ of Decade-Old Dialogue with Serbia *Balkan Insight*.  16.3.2021. Viitattu 15.4.2021. (englanniksi)
9. ↑  Kosovo Parliament Elects Vjosa Osmani as National President *| Voice of America*. Viitattu 15.4.2021. (englanniksi)

Aiheesta muualla
----------------

* Kosovon tasavallan presidentin virallinen sivusto (Arkistoitu – Internet Archive) (englanniksi, serbiaksi, albaniaksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat
* Puola

 |

 |